google/wiki40b huggingface dataset:
Tunisas

Gamta

Tunise aptinkama apie 2200 augalų, 80 žinduolių, 362 paukščių, virš 80 žuvų bei 67 roplių ir varliagyvių rūšys. Rudenį į šiaurinį Tunisą iš Europos suskrenda migruojantys paukščiai: antys, žąsys, gandrai ir kiti. Pietinėje šalies dalyje galima pamatyti fenekus, šoklius, skarabėjus, skorpionus. Miškai Tunise užima tik 6% sausumos ploto.

Religija

98–99 % Tuniso gyventojų yra musulmonai, daugiausia sunitai. Taip pat šalyje yra maždaug 25 000 krikščionių (daugiausiai katalikų) ir 1 500 judėjų. Patikimų šaltinių apie praktikuojančių religijas žmonių skaičių nėra, bet manoma, kad ateistai sudaro nemenką visų gyventojų dalį, didžiausią tarp šiaurės Afrikos valstybių.
Nors Islamas yra oficiali šalies religija ir pagal įstatymus šalies prezidentas privalo būti musulmonu, Tunise yra pakankamai didelė religijos laisvė, kurią saugoja ir konstitucija. Daugelis tunisiečių toleruoja kitų religijų praktikavimą ir dažniausiai apie tikėjimą neklausia.
Krušinianų musulmonų kapinės

Krušinianų musulmonų kapinės (lenk. Cmentarz muzułmański w Kruszynianach) – musulmonų kapinės Lenkijos Krušinianų kaime. Kapinės įkurtos XVII a. antroje pusėje. Seniausias antkapis yra 1704 m., daugiausiai yra XIX a. antkapių.
Laranas

Laranas – karo dievas etruskų mitologijoje. Mene vaizduotas kaip nuogas jaunuolis su šalmu, laikantis ietį. Bronziniame veidrodyje, datuojamame V a. pr. m. e., vaizduojamas kovojantis su milžinu. Buvo laikomas atsakingu ir už taikos palaikymą. Larano porininkė – Turanė, meilės ir vaisingumo deivė, prilyginta Venerai. Atitikmuo graikų mitologijoje – Arėjas, romėnų mitologijoje – Marsas. Anksčiau romėnų Marsas buvo klaidingai siejamas su kita etruskų dievybe – Mariu.
Leonardas Martavičius

Biografija

Nuo 1939 m. SSKP narys. 1939 m. liepos mėn. – 1940 m. birželio mėn. už komunistinę veiklą kalėjo Dimitravo priverčiamųjų darbų stovykloje. 1940–1941 m. LSSR NKVD valstybės saugumo valdybos operatyvinis įgaliotinis. 1941 m. balandžio-birželio mėn. LSSR NKGB Tauragės apskrities skyriaus viršininkas, gyventojų trėmimo operatyvinio trejeto narys. 1941 m. liepos mėn. – 1943 m. gruodžio mėn. SSRS NKVD ir Gynybos liaudies komisariato spec. lagerių vyresnysis tardytojas.
1944 m. gruodžio mėn. – 1945 m. gruodžio mėn. LSSR NKVD Kauno skyriaus viršininko pavaduotojas. 1945 m. gruodžio mėn. – 1953 m. gegužės mėn. LSSR valstybės saugumo ministro pavaduotojas. 1948 m. baigė SSRS MGB aukštosios mokyklos vadovaujančiųjų kadrų kursus, 1950 m. valstybės saugumo pulkininkas. 1953 m. birželio mėn. – 1954 m. balandžio mėn. LSSR vidaus reikalų ministro pavaduotojas. 1954 m. balandžio mėn. – 1959 m. lapkričio mėn. LSSR valstybės saugumo komiteto pirmininko pirmasis pavaduotojas. 1960 m. baigė Aukštąją partinę mokyklą prie SSKP CK. 
Vadovavo Lietuvos laisvės kovos sąjūdžio Tarybos prezidiumo pirmininko Jono Žemaičio, LLKS ginkluotųjų pajėgų vado Adolfo Ramanausko ir kitų partizanų vadų paieškoms, suėmimui, juos tardė.
Mamoničių spaustuvė

Mamoničių spaustuvė – spaustuvė, 1574–1624 m. su 1577–1582 m. pertrauka veikusi Vilniuje.

Veikla

Buvo įsikūrusi pirklių Lukos (m. 1606 m. spalio 19 d.), Kuzmos (m. 1607 m.) ir jo sūnaus Leono Mamoničių namuose ir išlaikoma jų lėšomis. 1582–1601 m. spaustuvei vadovavo Luka ir Kuzma, nuo 1601 m. – Leonas Mamoničius. Spaustuvininkais 1574–1576 m. dirbo iš Maskvos atvykę Piotras Mstislavecas, 1582 m. – Vasilijus Haraburda, 1582–1583 m. – Grinius Ivanovičius. Jie nuliejo šriftus. 1580 m. pradėjo naudoti kursyvines ir lotynų raides. 
Pirmasis leidinys – Evangelijos (Četveroevangeli) išėjo 1575 m. 1586 m. spaustuvė gavo Stepono Batoro privilegiją bažnytine slavų, graikų, rusų kalbomis spausdinti religijos ir teisės knygas, platinti jas Abiejų Tautų Respublikoje be muito. Spausdino knygas Stačiatikių bažnyčiai ir mokyklai. Jos paplito Lietuvos Didžiojoje kunigaikštystėje, Rusijoje, pietinių slavų žemėse. Spausdino Lietuvos Didžiosios kunigaikštystės teisės leidinius – 1588 m., 1592 m., 1594 m., 1614 m., 1619 m. Lietuvos Statutą, 1586 m., 1616 m., 1619 m., 1623 m. Lietuvos Vyriausiojo Tribunolo nuostatus, valdovų įsakus. Po 1596 m. Brastos bažnytinės unijos spausdino ir unitų literatūrą.
XVII a. pradžioje pirmąkart atskiromis knygomis pradėti leisti kalendoriai Stačiatikių bažnyčiai. XVII a. daugiausia spausdino knygų lenkų kalba. Iš viso Mamoničių spaustuvė išspausdino – 115 leidinių, iš jų 55 kirilika, 60 – lotynų rašmenimis. 1628 m. spaustuvės įrenginius perėmė unitų Bazilijonų spaustuvė.
Baltymai

Globuliniai baltymai

Globulinius baltymus sudaro kamuolinės makromolekulės – globulės. Tokio tipo baltymų pavyzdžiu galėtų būti albuminai, globulinai, hemoglobinas bei mioglobinas. Išvados apie šių baltymų makromolekulių formą padarytos, remiantis rentgenografiniais, viskozimetriniais, osmometriniais ir elektronmikroskopiniais tyrimo metodais.
Globuliniai baltymai daugiausia yra tirpūs vandenyje, juose yra daug į globulės išorę nukreiptų hidrofilinių grupių.

Fibriliniai baltymai

Fibriliniams baltymams priskiriami tie baltymai, kurių makromolekulės yra ištęstos linijinės formos arba lengvai jungiasi tarpusavy, sudarydamos pluoštines struktūras. Tai daugiausia netirpios vandenyje ir druskų tirpaluose medžiagos. Fibriliniuose baltymuose polipeptidinės grandinės sudaro kuokštus, kuriuose makromolekulės grandinės kryptimi yra orentuotos viena kitos atžvilgiu. Šiai baltymų grupei priskiriamas keratinas, miozinas, fibrinas, fibrinogenas, šilko fibroinas, kolagenas, želatina, gliuteinas ir kt. Rengenografiškai nustatyta, jog dauguma šių polipeptidinių grandinių suvytos į spiralę taip, kad spiralės viduryje kiekvienas aminorūgšties likutis su kitu aminorūgšties likučiu susijungęs vandeniline jungtimi.

Fiziologiškai aktyvūs baltymai

Šios grupės baltymams priskiriamos šios medžiagos: proteohormonai (insulinas, kurio struktūrą 1952 m. nustatė F. Zangeris), toksinai (toksalbuminas, gyvačių nuodai, bakterijų toksinai) ir antikūniai.
Philip Levine

Biografija

1908 m. su tėvais emigravo į JAV. 1923 m. baigęs Kornelio universitetą (Niujorko valstija), 1925–1932 m. dirbo Rokfelerio institute (Niujorko valstija), 1932–1935 m. Viskonsino universitete, 1935–1944 m. Beth Izraelio ligoninėje Nevarke (Naujojo Džersio valstija). 1944–1985 m. dirbo Orto tyrimų fonde Raritane, 1944–1966 m. jo direktorius.

Mokslinė veikla

Mokslinių tyrimų sritys – kraujo perpylimo galimybės, žmogaus kraujo tipai, serumo antikūnai, bakteriofagų funkcijos. 1927 m. su K. Landsteineriu atrado M, N ir P kraujo grupes, 1939 m. su K. Landsteineriu ir A. Vieneriu aprašė rezus faktorių, su R. E. Stetsonu nustatė jo įtaką hemolizinei naujagimių ligai.
Rimgaudas Valentinas Graibus

Biografija

1958 m. baigė Rokiškio E.Tičkaus vidurinę mokyklą, 1963 m. – Lietuvos žemės ūkio akademijos Agronomijos fakultetą.
Nuo 1964 m. žurnalo „Mūsų sodai“ vyriausiojo redaktoriaus pavaduotojas, skyriaus redaktorius, atsakingasis sekretorius, nuo 1992 m. – šio žurnalo vyriausias redaktorius, 1995–1999 m. – UAB „Mūsų sodai“ vadovas–vyriausias redaktorius.
Paskelbė straipsnių žemės ūkio ir visuomenės gyvenimo klausimais.
Inga Jankauskaitė

Biografija

1987–1997 m. mokėsi Juozo Naujalio muzikos mokykloje (fortepijono klasė). 1996–1997 m. radijo stoties „Kauno fonas“ laidos vaikams „Ingumynai“ autorė ir vedėja. 1996–1999 m. grupės „L+“ narė. 1997–1999 m. mokėsi Kauno Vinco Kudirkos vidurinėje mokykloje. 1997–1999 m. radijo stoties „Ultra vires“ laidos „Širdele mano“ vedėja. 1999–2002 m. ir 2004–2005 m. studijavo aktorystę Lietuvos muzikos ir teatro akademijoje. Groja fortepijonu, dainuoja, kalba lietuvių, anglų ir rusų kalbomis.
2007 m. buvo nominuota Auksiniam scenos kryžiui už Marijos Stiuart vaidmenį LNDT spektaklyje „Marija Stiuart", Rež. Jonas Vaitkus.
Buvo ištekėjusi už kino verslo atstovo Gintaro Plytniko, su kuriuo 2002 m. susilaukė sūnaus Kosto. 2010 m. balandžio mėn. Tryškių bažnyčioje susituokė su notaru M. Stračkaičiu, 2011 m. sausio mėn. susilaukė dvynių – mergaitės ir berniuko.
Pora kartu pragyveno 6 m. ir išsiskyrė bendru sutarimu 2016 m. kovo 10 d., Klaipėdoje. 
2017 m. žurnalo „Žmonės“ apdovanojimuose „Žmonės 2017“ laimėjo „Mylimiausia metų TV laidų vedėja“ nominacijoje. 
2019 m. „Delfi“ internetinio portalo rengtuose apdovanojimuose „Metų moterys“ laimėjo kategorijoje „Pramogų pasaulis“.

Muzikinė ir TV veikla

1996-1999 m. buvo L+ grupės narė. 2007 m. dalyvavo LNK muzikinėje laidoje „Žvaigždžių duetai“, kuriame kartu su dainininku Česlovu Gabaliu užėmė 2-ąją vietą ir laimėjo sidabrinius mikrofonus. Kartu su Č. Gabaliu 2007 m. vasarą dalyvavo NML Čempionų taurės kovose. LNK laidoje „Dviračio šou“ kartu su Aldona Vilutyte kūrė „blondinių“ personažus. 2008 m. kartu su Algirdu Ramanausku, 2009–2010 m. su Rolandu Vilkončiumi vedė LNK muzikinę laidą „Žvaigždžių duetai“. 2013 m. vedė laidą „Chorų karai“ su Vytautu Šapranausku. Vėliau – LNK muzikinį projektą Lietuvos balsas (2 ir 3 sezonus) su Rolandu Vilkončiumi, LNK šou Aš galiu, 8-ą ir 9-ą projekto Žvaigždžių duetai sezonus kartu su Mantu Stonkumi. 
2017 m. kartu su M. Stonkumi vedė televizijos laidą „Mes vieno kraujo“, kuri buvo rodyta per LNK, 2018 m. – antrąjį šios laidos sezoną kartu su Rolandu Mackevičiumi.
„Lietuvos balso“ 5-ojo ir 6-ojo sezono mokytoja.
6-ojo „Lietuvos balso“ nugalėtoja tapo Ingos mokinė Gerda Šukytė.
2019 m. kovo 23 dieną „Žalgirio" arenoje pristatė pirmąjį savo solinį albumą „Mano vienintelis".
2019 m. surengė koncertinį turą po Lietuvą „Mano vienintelis". 
2019 m. startavusio projekto „Lietuvos balsas. Senjorai“ mokytoja.
Apygardos administracinis teismas

Apygardos administracinis teismas – specializuotas (t. y. administracinis) teismas. Paskirtis - skundams (prašymams) dėl viešojo ir vidinio administravimo subjektų priimtų administracinių aktų bei veiksmų ar neveikimo (pareigų nevykdymo) nagrinėti. Juose nagrinėjami ginčai viešojo valdymo sferoje, norminių administracinių aktų teisėtumo klausimai, mokesčių ginčai ir kt. 
Galutinės instancijos teismas apygardos administracinių teismų sprendimams yra Lietuvos vyriausiasis administracinis teismas.
Michał Florian Rzewuski

Biografija

Lenkijos magnatų Rževuskių giminės atstovas, herbo „Kšivda“ savininkas. Lvovo teisėjo Stanislavo Rževuskio vyresnysis sūnus. Jaunesnysis brolis – Podolės stalininkas Pranciškus Kazimieras Rževuskis.
Nuo 1663 m. – Lvovo pavaivadis. 1670–1676 metais – Lvovo raštininkas. 1674 m. gavo Karaliaus pulkininko titulą. 1684 m. buvo paskirtas Karūnos dvaro iždininku.
Drąsus riteris, dalyvavo daugybėje karinių kampanijų, vadovaujant Jonui II Kazimierui, 1673 m. dalyvavo Chotino mūšyje, po to dalyvavo Jono III Sobieskio karuose prieš turkus-osmanus ir Krymo totorius.
Pabėgėlis

Pabėgėlis – asmuo, kuris dėl visiškai pagrįstos baimės būti persekiojamas dėl rasės, religijos, pilietybės, priklausymo tam tikrai socialinei grupei ar politinių įsitikinimų yra už šalies, kurios pilietis jis yra, ribų ir negali arba bijo naudotis tos šalies gynyba; arba neturėdamas atitinkamos pilietybės ir būdamas už šalies, kurioje anksčiau buvo jo nuolatinė gyvenamoji vieta, ribų dėl tokių įvykių negali ar bijo į ją grįžti.
Jei asmuo turi kelių šalių pilietybę, terminas „šalis, kurios pilietis jis yra“ reiškia bet kurią šalį, kurios pilietis jis yra, ir nelaikoma, kad ta šalis jo negins, jei be svarbios priežasties, susijusios su visiškai pagrįsta baime, jis nepasinaudoja vienos iš šalių, kurios pilietis jis yra, gynyba 
Asmenims, kuriems pagal minėtą Ženevos konvenciją nepriklauso pabėgėlio statusas, bet jie negali būti išsiųsti atgal į tėvynę, nes ten vyksta karas, kankinimai ar kiti žmogaus teisių pažeidimai, taikomas asmens neišsiuntimo principas į šalį, kurioje grėstų pavojus jų gyvybei ar sveikatai. Tokiems asmenims suteikiama kita tarptautinės apsaugos forma – papildoma apsauga  .
Diana Lobačevskė

Biografija

Nuo 14 m. bėgiojanti lengvaatletė karjeros pradžioje varžydavosi trumpesnėse rungtynėse. Tačiau 2005 m. nutraukė savo karjera, nes, anot jos, neturėjo tam laiko. Tuo metu jei gimė pirmas vaikas.
Vilniaus maratone D. Lobačevskė 2008 m. pradėjo savo maratonininkės karjerą – iškovodama jame pirmąją vietą. Sportininkė teigė, kad ruošdamasi maratonui per mėnesį nubėga 800-900 kilometrų. Nesiruošdama varžyboms nubėga apie 600 kilometrų.
Paranormanas

Siužetas

Nepamirštamo animacinio filmo „Koralaina ir slaptas pasaulis“ (orig. „Coraline“, 2009) kūrėjai pristato naują projektą – animacinę nuotykių komediją „Paranormanas“.
Filmo istorija vystoma apie berniuką vardu Normanas (įgarsina akt. Kodi Smit-McPhee), keistuoliu laikomą net ir savo paties šeimoje. Išsiskiriantis iš visų kitų miestelio vaikų, daugelio nenormaliu laikomas berniukas apdovanotas nepaprastomis galiomis ir gali matyti vaiduoklius bei bendrauti su jais. Neteikdamas tam pernelyg didelės reikšmės Normanas gyvena įprastą gyvenimą, kol vieną dieną sužino, jog gimtasis miestelis yra prakeiktas piktosios raganos, o ano pasaulio blogio jėgos gali atgimti bet kurią akimirką. Būdamas išrinktuoju mažasis Normanas yra vienintele kiek apsnūdusio miestelio, o gal ir visos žmonijos viltimi kovoje su blogio jėgomis. Vienui vienas stojęs į kovą su zombiais berniukas atranda savo nepaprastų galių jėgą, tačiau ar mažasis Normanas sugebės nugalėti blogį ir raganos burtus?
Antanas Baura

Biografija

1963–1971 m. mokėsi Utenos rajono Ilčiukų aštuonmetėje mokykloje, 1974 m. baigė Utenos rajono Vyžuonų vidurinę mokyklą. 1979 m. baigė Lietuvos žemės ūkio akademiją ir įgijo agronomo specialybę.
1979–1982 m. Anykščių rajono kolūkio „Už taiką“ vyr. agronomas. 1982 m. paskirtas Anykščių rajono susivienijimo „Agrochemija“ pirmininko pavaduotoju, vėliau Anykščių rajono Valstybinės žemės ūkio produktų supirkimo ir kokybės inspekcijos vyr. inspektorius, Anykščių rajono Žemės ūkio valdybos viršininko pavaduotojas, Anykščių rajono agropramoninio susivienijimo pirmininkas.
1995–2000 m. Utenos apskrities viršininko administracijos Kaimo reikalų departamento Anykščių rajono Žemės ūkio skyriaus vedėjas. 2000–2004 m. ir nuo 2017 m. Seimo narys. 2005–2007 m. Anykščių UAB „Jaros agrokompleksas“ direktorius. 2007–2011 m. Anykščių rajono savivaldybės administracijos direktorius.
Buvo LKP narys, nuo 2001 m. Valstiečių – Naujosios demokratijos partijų sąjungos narys, Lietuvos valstiečių liaudininkų sąjungos narys, Anykščių raj. skyriaus pirmininkas. 1988–1989 m. Anykščių rajono tarybos deputatas. 2003–2007 m., 2007 m. ir 2011 m. (atsisakė mandato) Anykščių rajono savivaldybės tarybos narys.
Žmona Aurelija, vaikai Vaida, Egidijus, Mindaugas.
Arturo M. Saklerio galerija

Arturo M. Saklerio galerija (angl. Arthur M. Sackler Gallery), kartu su Freer meno galerija, yra Azijos meno muziejus, padedantis formuoti nacionalinius Smithsonian institutui priklausančius Azijos meno muziejus. Muziejaus kolekcijoje yra 9 917 Azijos meno objektų.
Galerija yra išsidėsčiusi nacionalinėje alėjoje (Vašingtone), tiesiai už Smithsonian instituto pastato. Pagrindinės galerijos erdvės yra po žeme, ir yra tiesiogiai susijungusios su Freer meno galerija bei Nacionaliniu Afrikos meno muziejumi.
Transilvanijos plynaukštė

Transilvanijos plynaukštė (rumun. Podişul Transilvaniei, veng. Erdélyi-medence) – plynaukštė vidurio Rumunijoje, Transilvanijos regione. Iš pietų supa Pietų Karpatai, iš rytų – Rytų Karpatai, iš vakarų – Apusenų kalnai. Būdingas aukštis – 300–900 m. Sudaryta daugiausia iš smiltainio ir klinties. Būdingos stipriai sudūlėjusios kalvos ir kuestinės aukštumos. Yra druskos, gamtinių dujų telkinių.
Teritorija daugiausia išdirbta (kviečiai, tabakas, cukriniai runkeliai), yra miškastepės ruožų. Svarbiausi miestai: Klužas-Napoka, Sibiu, Brašovas, Tirgu Murešas.
Kosta Rikos vyrų futbolo rinktinė

Istorija

Sėkmingiausias Kosta Rikos pasirodymas įvyko 2014 m. pasaulio čempionate. Ten komanda pateko į itin sunkią grupę su Italija, Anglija ir Urugvajumi, tačiau nepaisant to, visas šias komandas aplenkė ir užėmė pirmą vietą grupėje. Aštuntfinalyje susidūrė su Graikijos rinktine, kur varžybose pirmavo, bet paskutinėmis rungtynių pagrindinio laiko akimirkomis praleido graikų įvartį, tačiau sėkmingai sužaidė 11 m baudinių seriją. Ketvirtfinalyje Kosta Rika žaidė su Nyderlandais – komanda sėkmingai apsigynė nuo olandų atakų ir išlaikė rezultatą 0-0, tačiau 11 baudinių seriją šį kartą susiklostė nesėkmingai.
Dovana

Dovana – daikto, pinigų įteikimas kitam žmogui negaunant už tai jokio atlygio. Dažniausiai dovanos teikiamos švenčių proga. Dovanos tikslas emociškai teigiamai nuteikti adresatą. Kartais dovana siekiama išpirkti kaltę ar susitaikymo.

Istorija

Senovės Romoje Naujų metų proga dovanodavo mažas simbolines dovanas: medžio šakelę arba vaisių iš nuosavo sodo – tai apdovanojamajam turėdavo atnešti laimę ateinančiais metais. Viduramžiais populiari dovana tarp Europos didikų buvo gyvas dramblys – iš Indijos arba Afrikos.

Su dovana susiję prietarai

Daugelyje kultūrų (nuo Lietuvos iki Kinijos) dovana susijusi su įvairiais prietarais. Pvz., daugelyje šalių dovanai netinka peilis arba žirklės, laikrodis ir muilas.
Oma

Istorija

Miesto statusą gavo 1768 metais. Nors miestas jau žinomas dar nuo 792 m. pr. m. e. (seniausias miestas Šiaurės Airijoje).
Vingreliai

Istorija

Vingrelių kaimą XIX a. antroje pusėje įkūrė Nokonių dešimtinininkai. 1878 m. Vaškų parapijos gyventojų sąrašuose kaimas dar nevadintas Vingreliais. XX a. Vingrelių kaime gyvenusios šeimos: Vaitekūnai, Margiai, Dinisevičiai, Gruzdai, Gugai, Tuomai-Čepuliai, Bielozarevičiai, Vaičekoniai, Beinoravičiai, Gintvilos, Taminskai, Barzdonai, Janašoniai, Stukniai, Tervidai.
Greta Vingrelių buvo dabar jau visiškai išnykęs Vačekių kaimas, kuriame gyveno Jarašiūnai ir Strazdai. Vačekiai, sunykęs kaimas, buvęs į šiaurės vakarus nuo Vaškų. XIX a. pradžioje Vačekiai priklausė Joniškėlio didikų Karpių Nairių palivarkui.

Aplinkinės gyvenvietės

VAŠKAI – 2 km
Kastytis Klimas

Biografija

Gimė 1969 m. balandžio 26 d. Domeikavoje. 1989, 1992, 1993 m. Lietuvos lengvosios atletikos čempionato 100 m bėgimo aukso medalio laimėtojas. 1988, 1991, 1992 m. Lietuvos lengvosios atletikos čempionato 200 m bėgimo aukso medalio laimėtojas. 1991 m. 400 m estafetės bėgimo aukso medalio laimėtojas.
Seeed

Seeed – Vokietijos regi/dancehall muzikos grupė.

Istorija

Grupė įkurta 1998 m., tačiau tik pastaruoju metu tapo itin populiari vokiškai kalbančiose šalyse bei iš dalies Rytų Europoje (ypač Lenkijoje ir Lietuvoje).
Aleksandras Narimantaitis

Biografija

Kilęs iš Lietuvos Didžiosios Kunigaikštystės didikų Gediminaičių Narimantaičių giminės. Tėvas Patrikas Narimantaitis, broliai Jurgis Narimantaitis, Teodoras Narimantaitis. Jo palikuonys – Koreckiai. 1397 m. Starodubo kunigaikštis, nuo 1408 m. Korecko kunigaikštis. Jo sūnus Vasilijus Narimantaitis (m. po 1392 m.) valdė Pinsko kunigaikštystę.
Su kunigaikščiu Lengveniu Algirdaičiu 1402 m. sumušė Riazanės kariuomenę, siekusią užimti Lietuvos Didžiosios Kunigaikštystės Briansko miestą. Per Lietuvos Didžiosios Kunigaikštystės ir Maskvos karo III kampaniją dėl Smolensko mėgino pereiti į Maskvos didžiojo kunigaikščio Vasilijaus I pusę, bet buvo sugautas ir grąžintas į Starodubą.
Lietuvos revoliucinių socialistų liaudininkų partija

Lietuvos revoliucinių socialistų liaudininkų partija (LRSLP) – Lietuvos liaudininkų politinės srovės partija, 1918 m. veikusi Rusijoje, 1918–1927 m. – Lietuvoje.

Istorija

1918 m. gegužės mėn. Lietuvos revoliucinių socialistų liaudininkų partiją įkūrė centristiniai ir kairieji Lietuvos socialistų liaudininkų partijos veikėjai. Partijos programa buvo artima Rusijos kairiesiems eserams. Rusijoje partija veikė iki 1918 m. lapkričio mėn. Veikėjai – Albinas Iešmanta, Mykolas Januškevičius, rašytojas Butkų Juzė (J. Butkus). Dalis į Lietuvą grįžusių LRSLP veikėjų 1918–1919 m. įkūrė partijos grupių, kai kurios jų – eseriškų tarybų. Išstūmus iš Lietuvos Sovietų Rusijos kariuomenę dalis LRSLP veikėjų perėjo į Lietuvos socialistų liaudininkų demokratų partiją ir Lietuvos socialdemokratų partiją, joje liko maža inteligentų grupė. 1920 m. LRSLP atstovas Kazys Lekeckas buvo išrinktas Steigiamojo Seimo atstovu.
Partija daugiausia veikė nelegaliai, tik 1926 m. antroje pusėje kai kur legaliai. 1923–1926 m. legaliai veikė jos įkurta jaunimo organizacija „Draugas“. 1922–1926 m. Kauno universitete veikė bendra LRSLP, socialdemokratų ir komunistų „Studentų socialistų draugija“. 1927 m. balandžio mėn. konferencijoje Lietuvos revoliucinių socialistų liaudininkų partija persitvarkė į Lietuvos socialistų revoliucionierių maksimalistų sąjungą.
Lietuvos revoliucinių socialistų liaudininkų partija leido laikraščius „Kovos vėliava“, „Draugas“, „Kovos kelias“ (1926 m.), „Socialistas liaudininkas“ (1926 m.). Žymesni veikėjai: Vaclovas Bielskis, Butkų Juzė, A. Iešmanta, M. Januškevičius, Vladas Karosa, F. Saltonas, Antanas Sugintas.
Janas Potockis

Biografija

Nuo 1592 metų  – „Podolės žemių generolas“ nuo 1594 metų, Braclavo vaivada nuo 1608 metų. 
Vedė Elžbietą Kamenecką iki 1593 metų.
Zebžydovskio rokošo metu ryžtingai palaikė karalių Žygimantą III. Dalyvavo Guzovo mūšyje. 
Kartu su savo broliu Steponu, Jeremijaus Mogilos žentu, įvykdė sėkmingą žygį į Moldaviją prieš valachus tikslu užtvirtinti valdžią savo giminaičiui Konstantinui Mogilai. 
ХVІ amžiaus pabaigoje, Panovcų pastatė akmeninę pilį, kuri užėmė dalį aukšto iškyšulio, plaunamo iš trijų pusių Smotryčiaus upės ir apsuptas giliais grioviais. Persekiojimo prieš reformaciją Vakarų Europoje laikais, Janas Potockis davė prieglaudą pilyje protestantų kalvinistų bažnyčiai. Kalvinistai išplėtė pilyje aktyvią veiklą – atidarė mokyklas, akademijas, įkūrė tipografiją ir pastatė bažnyčią. Panoveco tipografijoje leido knygas, nukreiptas prieš popiežių. Panoveco kalvinistų akademijoje ir mokykloje prie jos dėstė akademijos rektorius Pankratijus Belceris, Janas Mosas, filosofijos magistras Janas Zigrovskis, žymus savo literatūriniais darbais, išleistus Panoveco tipografijoje.
Dalyvavo Smolensko apgultyje, kurio metu 1611 metų balandžio 22 d. mirė. Jano Potockio kūnas buvo palaidotas Panovcų kaime, bažnyčios kriptoje.  .
Po Jano Ptockio mirties, jo broliai, užkietėję katalikai, įsakė išvyti protestantuas iš Panoveco pilies. Po išvijomo, bažnyčią pavertė į romos-katalikų koplyčią. Kartu su bažnyčia buvo uždarytos visos kitos kalvinistų įstaigos.
Estrogenai

Estrogenai (gr. oistros 'aistra' + genos 'kilmė') – tai moteriškieji lytiniai hormonai (estradiolis, estriolis, folikulinas), kuriuos gamina folikulai kiaušidėse, placenta, o nedideliais kiekiais – antinksčių žievė bei sėklidės. Estrogenai lemia antrinių lytinių požymių atsiradimą, paruošia moters dauginimosi sistemą nėštumui, užtikrina kiaušialąstės išėjimą į lytinius takus, šitaip suteikiant jos apvaisinimo galimybę po ovuliacijos, taip pat jie sąlygoja struktūrinius pokyčius lytinės sistemos audiniuose (makšties gleivinės epitelio proliferaciją, tinkamos pH palaikymą, gimdos hipertrofiją ir ritmingus susitraukimus), pieno liaukų formavimąsi, poodinio riebalų sluoksnio pasiskirstymą, lytinio potraukio atsiradimą.
Estrogenai kartu su progesteronu atsakingi už nėštumo palaikymą ir gimdymą. Kaip ir androgenai, jie turi daug įtakos bendrai medžiagų apykaitai organizme. Tiek pas moterį, tiek ir pas vyrą estrogenai reguliuoja hipofizės gonadotropinę funkciją. Moters organizme estrogenai gaminasi nedideliais kiekiais iki pat lytinės brandos, tačiau paskui kiaušidės šių hormonų gaminti ima žymiai daugiau. Estrogenų patekimas į kraują sąlygoja gimdos, kiaušintakių ir makšties vystymąsi. Prasidėjus lytinei brandai, pirmasis požymis, kad estrogenų ima gamintis daugiau, yra pieno liaukų formavimasis. Pernelyg didelis estrogenų kiekis lemia ankstyvą moters lytinį subrendimą bei vyro feminizaciją (moteriškų požymių pasireiškimą).
Kamranis

Istorija

Vietnamo karo metu, nuo 1965 m. iki 1973 m. Kamranyje veikė JAV oro ir jūrų pajėgų kariniai uostai; 1973–1975 m. uostą perėmė TSRS laivynas. Nuo 1991 m. Kamranyje įsikūrusi Vietnamo karinio laivyno bazė.